钦定古今图书集成/明伦汇编/宫闱典/第090卷 > 淮阳公主 下嫁王承庆 > 齐国昭懿公主 下嫁郭暧
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 齐国昭懿公主 下嫁郭暧

按《唐书公主列传》：“齐国昭懿公主，崔贵妃所生。始封
升平，下嫁郭暧。大历末，寰内民诉泾水为硙壅，不得
溉田，京兆尹黎干以请，诏撤硙，以水与民。时主及暧
家皆有硙丐留，帝曰：‘吾为苍生，若可为诸戚倡’。即日
毁。由是废者八十所。宪宗即位，献女伎。帝曰：‘太上皇
不受献，朕何敢违’。”还之。薨元和时，赠虢国，赐谥。穆宗
“立，复赠封。”按《郭子仪传》：“子仪子暧，字暧，以太常主
簿尚昇平公主。暧年与公主侔，十馀岁许婚，拜驸马
都尉，试殿中监，封清源县侯，宠冠戚里。大历末，检校
左散骑常侍。建中时，主坐事留禁中。朱泚乱，逼署暧
官，辞以居丧，被疾。既而与公主奔奉天。德宗嘉之，释
主罪，进暧金紫光禄大夫，赐实封五千”户。寻迁太常
卿。贞元三年，袭代国公。卒，年四十八，赠尚书左仆射。
初，暧女为广陵郡王妃，王即位，是为宪宗。妃生穆宗。
穆宗立，尊妃为皇太后，赠暧太傅。四子：铸、钊、𫓩、铦。铸
袭封。